Etterforsker mulig ritualdrap på 20-åring
Den unge kvinnelige studenten fra Boden i Nord-Sverige ble sist sett i live lørdag 4. mai. Tre dager senere ble hun meldt savnet. Fredag ble det bekreftet at hun var funnet drept i et øde hus i skogene utenfor den svenske byen, skriver svenske Aftonbladet. Lørdag ble det holdt minneseremoni for den unge jenta. - Jeg elsker Vatchareeya, min datter, sa moren ifølge Expressen, da hun la ned en rose under seremonien.- Det er et grovt lovbrudd, og åstedet har makabre innslag. Vi har bekreftet at kroppsdeler har blitt funnet inne i og rundt dette huset. De første funnene ble gjort 20. mai. Nye funn ble gjort to dager senere, sier Peder Jonsson, pressetalsmann for politiet i Norrbotten, til VG. Nå opplyser kilder i svensk politi til flere medier at drapet har rituelle innslag. De første kroppsdelene som ble funnet i huset på Mjösjöberget ble arrangert på en bemerkelsesverdig måte, skriver Norrbottens Kurir lørdag. - Det å flytte på og ordne kroppsdelene gir inntrykk av en rituell partering. Grunnen til det ligger sannsynligvis i dypet hos gjerningsmannen psyke, sier Ulf Åsgår, psykiater og ekspert på gjerningsmannprofiler, til lokalavisen. Den svenske avisen Expressen skriver at kvinnens kropp hadde blitt stukket flere ganger i et mønster. Pressetalsmannen ønsker ikke å kommentere noen av disse opplysningene. - Jeg vil ikke gå inn på detaljer på etterforskningen, sier Jonsson.En mann ble pågrepet i saken torsdag i denne uken. Han er nå mistenkt for drapet. Ifølge Expressen er det en 22 år gammel mann som sitter fengslet. Avisen skriver at han var den siste som så Bangsuan i live. - Statsadvokaten har skjellig grunn til mistanke og derfor er det tatt ut siktelse mot ham. I forbindelse med pågripelsen har vi gjennomført et antall husransakelser. Resultatene fra disse tekniske undersøkelsene eller obduksjonen vil jeg ikke gå inn på, sier Jonsson. Han opplyser at huset som kvinnen ble funnet i tilhører det svenske militæret og er et gammelt lokale som ikke er i bruk.Den 22 år gamle mannen nekter for drapet, skriver Sveriges Radio. - Han hevder bestemt at han er uskyldig. Bevisene politiet har er svake. Det er nå opp til politiet og påtalemyndigheten å vise at det er grunnlag for mistanke, sier Bo Forsberg, mannens advokat til kanalen. Han sier at klienten tar siktelsen tungt. - Han har det selvsagt ikke bra. Å få en slik siktelse mot seg vil nok påvirke de fleste negativt, sier Forsberg. Til sammen jobber rundt 20 personer med etterforskningen av drapet, skriver politiet i Norrbotten på sine hjemmesider.
Drapet på svenske Vatchareeya Bangsuan (20) har rystet Sverige.